**TESLA**

Operni muzikal v šestih prizorih

|  |  |
| --- | --- |
| Libreto | **Nejc Gazvoda** |
| Glasba | **Slavko Avsenik ml.** |
| Praizvedba | **11. november 2022**  **Dvorana Ondine Otta Klasinc** |

**USTVARJALCI PREDSTAVE**

|  |  |
| --- | --- |
| Dirigent | **Simon Krečič** |
| Režiser | **Aleksandar Popovski** |
| Scenografa | **Sven Jonke, Katarina Ivana Jonke** |
| Kostumograf | **Leo Kulaš** |
| Svetovalec za  oblikovanje svetlobe | **Aleksander Čavlek** |
| Svetovalec za  oblikovanje zvoka | **Danilo Ženko** |
| Koreografinja | **Cleopatra Purice** |
| Oblikovalka odrskega giba | **Klavdija Stanišič** |
| Asistent režije | **Tim Ribič** |
| Asistent scenografije | **Matic Kašnik** |
| Asistentke kostumografije | **Lara Kulaš, Simona Toš, Suzana Rengeo** |

**ZASEDBA**

|  |  |
| --- | --- |
| Nikola Tesla | **Klemen Slakonja** |
| Katharine McMahon Johnson | **Sabina Cvilak** |
| Thomas Alva Edison | **Jaki Jurgec** |
| Caroline Schermerhorn Astor | **Dada Kladenik** |
| Thomas Commerford Martin | **Martin Sušnik** |
| Xavier | **Dušan Topolovec** |
| Hugh | **Mihael Roškar** |
| Prva turistka | **Lucija Krašovec** |
| Druga turistka | **Petra Crnjac** |
| Tretja turistka | **Mojca Potrč** |
| Prvi turist | **Marko Škofič** |
| Drugi turist | **Mihael Roškar** |
| Tretji turist | **Sebastijan Čelofiga** |
| Prvi prodajalec časopisov | **Bogdan Stopar** |
| Drugi prodajalec | **Tomaž Planinc** |

**Simfonični orkester SNG Maribor**

*Koncertni mojster* **Saša Olenjuk**

**Zbor Opere SNG Maribor**

*Zborovodkinja* **Zsuzsa Budavari Novak**

**Baletni ansambel SNG Maribor**

**Cleopatra Purice, Helena Klasič, Adriana Cioata, Metka Masten**

**Cristian Popovici, Vadim Kurgajev, Vasilij Kuzkin, Gabriel Marin**

|  |  |
| --- | --- |
| Korepetitorki | **Sofia Ticchi, Kristina Golob** |
| Lektorica | **Nevenka Verstovšek** |
| Angleški prevod libreta | **Andrej Čuk** |
| Adaptacija libreta za nadnapise | **Benjamin Virc** |
| Šepetalki | **Sabina Alatič, Nada Strnad** |
| Inšpicienti | **Iztok Smeh, Matjaž Marin, Peter Krajnc** |

*Operni muzikal se izvaja v slovenskem jeziku s slovenskimi in angleškimi nadnapisi in nima odmora.*

**IZ GLEDALIŠKEGA LISTA**

***Beseda libretista***

Genijev nisem nikdar pretirano občudoval. Morda je to posledica ljubezni do drugačne literature in filmov, ki so se posvečali »majhnim« temam, morda pa se je ta averzija do Genija (sic) razvila šele v zadnjih letih, ko so medijski prostor ugrabili milijarderji, ki so po novem še znanstveniki, izumitelji, filantropi, pa tudi »troli«, kdaj pa kdaj antisemiti, vedno pa nedotakljivi. Nikola Tesla seveda ni bil to. Kar me je povleklo, da sem našel zgodbo za ta libreto, je bila njegova človeška nenavadnost, celo izgubljenost v tem svetu, ki ga je skozi fiziko obvladal do obisti, drugače pa niti ne. Človek, ki se zavestno odpove, da bo postal najbrž najbogatejša oseba na svetu, ker hoče pomagati prijatelju, v kapitalizmu najbrž kotira visoko na lestvici duševnih bolezni, v mojem vrednostnem sistemu pa kotira »samo« zelo visoko. Zanimala me je ta plat Nikole Tesle. O fiziki nimam pojma in komaj sem se naučil, kaj je enosmerni in kaj izmenični tok (in tudi zelo kmalu po pisanju pozabil). Ni me zanimala njegova nacionalnost, ker mi je rojstni kraj človeka še manj pomemben kot nebesno znamenje, pod katerim je prišel na ta svet.

Uprizoritve, ki so se Tesle tako ali drugače lotevale, so ga delale za genija, mistika, temačnega, zazrtega v daljavo, stylish demiurga, ki zgolj slučajno lebdi med nami, smrtniki. Vse te obdelave so me na smrt dolgočasile in porabile čisto preveč usnja za kostume. Odločil sem se, da bom Teslo »prijel« iz drugega zornega kota, saj sem prepričan, da smo vsi ustvarjalci na neki način otroci. In Tesla je bil tako izjemen ustvarjalec, kot je bil izjemen znanstvenik, predvsem pa se je ogromno igral, s čimer je povzročil veliko stroškov in povrh vsega v drugi polovici življenja ni dosegel pomembnejših rezultatov, a to mi je bilo zelo všeč. Všeč mi je, ko investitorji izgubijo denar. Ampak takoj bom prenehal s tem, kajti sovražim parole in brezumno udrihanje po kapitalizmu, predvsem zato, ker je to le del Teslove zgodbe, pa tudi zato, ker Tesla sam ni pristajal na lahke kompromise pravičništva in tiktok aktivizma. Glejte – Tesla, morda največji genij svoje dobe, je sanjal o brezplačni energiji za celotno človeštvo. Elon Musk, najbrž največji trol naše dobe, ki je svoje milijardno podjetje poimenoval po našem glavnem junaku, sanja, da nam bo vzel svobodo govora.

Uprizoritev skače v času ne zato, ker sta si časa tako različna, ampak ker sta si časa Tesle in Muska žal tako zelo podobna. In Amerika konca devetnajstega ter začetka dvajsetega stoletja je imela svoje Muske. Ali ima naš svet začetka enaindvajsetega stoletja svoje Tesle? Ali pa smo kot človeštvo preveč zazrti v iskanje Genija, da bi doumeli, da je njihova doba mimo? Znanost napreduje mnogo bolj počasi, kot je včasih, ker izumi genialnih posameznikov zaradi kompleksnosti problemov praktično niso več mogoči (za podrobnosti priporočam izjemen pogovor Ezre Kleina s Patrickom Collisonom na podcastu Ezra Klein Show). »Velike osebnosti« so vse bolj vezane na kapital in kot take neločljive od svojih podjetij, ki nas držijo za vrat. V genialnosti ni več romantike – če je kdaj sploh bila. Skupaj smo v tej ladji, in če bi kdo to razumel, bi to bil Tesla. Skrb za vse je namreč tudi skrb zase. Preveč smo povezani. Strah pa me je, da tega ne razumejo tisti, ki bi lahko za to kaj storili.

**Nejc Gazvoda**

***Beseda skladatelja***

Že dalj časa me je spremljala želja, da bi naredil večje glasbeno scensko delo, a se nisem mogel odločiti, kaj naj bi to bilo – opera ali muzikal? Vse je spremenil klic dirigenta in umetniškega direktorja mariborske Opere, Simona Krečiča, ki me je nekega dne poklical in vprašal, ali bi napisal opero o Nikoli Tesli. Z velikim veseljem sem pristal in v nekajmesečnem obdobju do izgotovitve libreta razvil glasbeno fantazijo do take mere, da me je besedilo Nejca Gazvode, ki je bilo potem seveda popolnoma drugačno, najprej navdalo z razočaranjem. A ko sem vstopil v delovni proces, se je ob odkrivanju vsebinske moči njegovega libreta razočaranje kaj kmalu prelevilo v čisto navdušenje, saj je poleg zanimivih zapletov omogočilo tudi združitev opere in muzikala v nekaj, kar mi je bilo v tem primeru izrazno še bliže – operni muzikal. Navdušenje se je še stopnjevalo, ko sem zvedel, da bi se lahko opernim solistom pridružil še Klemen Slakonja kot Tesla.

Želel sem pripraviti konceptualni načrt in kompozicijsko strukturo, kot se za tak projekt spodobi, a me je glasba prehitela, in tako je bil prvi prizor napisan s skoraj dokončno orkestracijo, še preden sem se dobro zavedel. Poleg drugih melodij sta se pojavili dve pomembni temi – ena, ki predstavlja, kot se je izkazalo kasneje, operni muzikal Tesla v celoti, in druga, s katero se v njem predstavlja Nikola Tesla osebno. Potem sem se šele spomnil preproste logike programske glasbe, da je libreto pravzaprav sam po sebi koncept in struktura hkrati in da je dovolj, če se še naprej prepustim toku svojih občutenj in videnj besedila. A naloga drugega prizora je bila zdaj drugačna, odločitev, v katero smer razvijati glasbo, pa težja. Zgodba nas namreč prestavi iz Teslovega časa v zelo specifično situacijo današnje dobe, ki jo je bilo treba ustrezno izraziti. Če izhajamo iz libreta – kateri vidik zabavne glasbe lahko izrazi tako vsebinsko in izrazno širok del tega besedila na najbolj možen in uresničljiv način, pri katerem »preživijo« operni solisti, zbor in orkester? Kje je meja med ekstremno sodobnostjo in pretirano konservativnostjo? Čeprav se časovno obdobje v predstavi menja, Tesla ostaja isti, česar sem se zavedel že v prvem prizoru.

Porodilo se je še vprašanje, kako obravnavati pevske soliste in katere inštrumente dodati k standardnemu simfoničnemu orkestru? Kar nekaj časa sem porabil za razglabljanje in eksperimentiranje, dokler nisem našel začetka klobčiča, ki se je naprej odvil spontano – ponovno in do konca. Dodatne inštrumente predstavljajo električna solo kitara, bas kitara, dvojne klaviature in bobni. Simon je za realizacijo in vodstvo te zasedbe predlagal Mateja Hotka, kar mi od srca ni odvalilo le kamna, ampak celo skalo – prav tako kot fantastična zasedba glavnih in stranskih vlog, brez katerih bi skoraj milijon mojih not šlo kvečjemu v Dravo …

V času ustvarjanja me je spodbujalo Krečičevo neizmerno zaupanje, saj sem se zavedal, da je zaupanje človeku, ki še nikoli ni napisal česa podobnega, izjemna hrabrost. Podporo sem čutil tudi od direktorja SNG Maribor, Danila Roškerja, ter režiserja in umetniškega vodja mariborske Drame, Aleksandra Popovskega. To mi je omogočilo doseči svoj ustvarjalni optimum, kakršen mi je bil dan v tem življenjskem obdobju. Zelo pa me je nato presenetil proces nastajanja uprizoritve, saj se je izvedbena ekipa opere izkazala za vrhunsko: poleg izjemnega nabora vokalnih solistov še odličen orkester, kolosalni zbor in vsi drugi sodelujoči, ki so začeli pred mojimi očmi (in ušesi) graditi predstavo, kakršne si ne bi mogel zamisliti niti v najlepših sanjah. Morda tudi zato, ker je Aleksandar Popovski s svojo globoko in pronicljivo režijo dodal, vsaj zame, popolnoma nepričakovano dramsko dimenzijo. Čeprav nisem od včeraj, takega združevanja energij edinstvenih posameznikov v mogočno energijo skupnosti še nisem doživel. Ne vem, od kod je prišla – morda od samega Tesle? Kdo ve? Vem pa, da jo bo roka dirigenta Simona Krečiča na koncu prenesla skozi vse nas naprej v občinstvo, pri čemer veselja, truda in odgovornega dela celotnega kolektiva ne bo mogel zanikati tudi tisti, ki mu bo vse skupaj manj všeč ali pa sploh ne …

Zato hvala Simonu in hvala vsem – od prvega do zadnjega! Zelo sem ponosen, da sem lahko del tako posebnega kolektiva. Čudovitemu sporočilu Nejca Gazvode, ki ga boste spoznali med predstavo, pa pridajam še svoje: »Eden ni nič, vsi smo vse!« – kar pa morda ne velja samo za opero. Na koncu bi se zahvalil še svoji družini in prijateljem za podporo v času skladanja, predvsem pa svoji ženi za potrpljenje, oporo in tehnično pomoč.

**Slavko Avsenik ml.**

***Beseda dirigenta***

Ob vsakem naročilu nove opere imam občutek, kot da se odpravljam na potovanje v neznano. Smernice in kažipoti so sicer jasni, a pot in cilj sta na začetku v veliki meri še prikrita. Ko govorimo o temi Nikole Tesle, pa je ta delež nepričakovanega še toliko večji. Nikola Tesla je bil izjemno zanimiva, večplastna in skrivnostna osebnost, ki nas še danes navdihuje. Ob ideji libretista, da Teslo premika iz njegovega časa življenja v današnji čas in nazaj, je postala vsa zgodba še bolj zapletena in je že preprosto vprašanje žanra dela postalo izziv. Glede na obravnavano tematiko smo hitro ugotovili, da ne moremo iti v smeri glasbenega dela, ki bi bilo napisano le v enem glasbenem slogu, zato sem za pisanje glasbe prosil Slavka Avsenika ml., ki je znan po tem, da izjemno obvlada pisanje v različnih glasbenih slogih in je zelo vsestranski skladatelj. Po prvih pogovorih smo ugotovili, da se nismo zmotili, in sledil je zelo lep proces nastajanja glasbe na libreto.

Partitura zelo smiselno sledi vsebini in času dogajanja opere, pri tem pa se mojstrsko poigrava z najrazličnejšimi glasbenimi slogi in obdobji. Tako imamo dele, napisane v popolnoma klasičnem, mestoma celo polifonem opernem glasbenem jeziku, nato se sprehodimo preko salonske glasbe valčka konca 19. stoletja, tanga in drugih plesnih ritmov, mimo popularne glasbe današnjih dni, od zvokov rocka, pop baladnih napevov, pa vse do za Teslo neizbežne elektronske glasbe.

Glasbenim zvrstem je seveda prilagojena tudi sestava orkestra, ki vsebuje polno simfonično zasedbo z dodatkom petih glasbenikov benda – bobnov, bas kitare, različnih kitar in dveh klaviatur. Takšen orkester resnično omogoča izjemno paleto glasbenih barv, ki jih je Slavko Avsenik ml. znal izkoristiti na najlepši možni način. Od povsem intimnih tihih barv godal in harfe do združitve zvoka simfoničnega orkestra, big banda in rock skupine, ki v velikem zvočnem razkošju napolnijo dvorano. Vse skupaj pa je tematsko povezano v zaokroženo glasbeno celoto, zgoščeno ter intenzivno uro in pol trajajoče glasbeno doživetje.

Operni muzikal *Tesla* predstavlja velik izziv tudi za pevce, tako soliste kot zboriste, saj morajo med predstavo spreminjati način petja in se prilagajati žanru in obdobju. Tudi pri oblikovanju pevskih linij in zborovskega stavka se je skladatelj izkazal kot izjemen mojster in poznavalec tega občutljivega področja, s čimer je pevcem omogočil, da se pokažejo v najlepši luči.

Glasbena partitura, ki je pred nami, je torej zelo raznolika, pisana in bogata in zahteva od vsakega izmed nas veliko prožnost, poznavanje slogov in spretnost. Lepota nastajanja novega glasbeno-scenskega dela je tudi v tem, da lahko ustvarjalci sodelujejo skupaj ves čas procesa. Tako smo Slavko Avsenik, Nejc Gazvoda, režiser Aleksandar Popovski s svojo ekipo in jaz sodelovali ves čas nastajanja opernega muzikala, ko pa so se nam pridružili še izjemni pevski interpreti z močno podporo vseh tehničnih oddelkov, je postal to res veličasten glasbeno-scenski spektakel, za katerega si želimo, da bi še dolgo navduševal občinstvo ne le pri nas, ampak tudi v tujini.

**Simon Krečič**

***Beseda režiserja***

Človek je kompleksno bitje in zato potrebuje odgovore na veliko vprašanj – od povsem banalnih, pa tistih najpomembnejših, lahko bi rekli univerzalnih, na katere še vedno iščemo prave odgovore. Tudi če ostanejo določena vprašanja neodgovorjena za časa našega bivanja tukaj in zdaj, radi verjamemo, da ima odgovore nanje samo Nebo. Šepet nebes pa ni dan mnogim – eden izmed redkih izbrancev je bil nedvomno Tesla, tako kot Mozart ali Gaudí. Zame Tesla ni bil le briljantni znanstvenik in izumitelj, ampak tudi umetnik. Njegove ideje o svetu in energije so zame primeri čiste umetnosti, ki presegajo zamejenost prostora-časa, in v skladu s tem smo zasnovali tudi koncept uprizoritve opernega muzikala.

Ko smo začeli s pripravami na inscenacijo novitete, ki sta jo v kreativnem dialogu spisala libretist Nejc Gazvoda in skladatelj Slavko Avsenik ml., nismo želeli ustvariti še ene izmed biografskih zgodb, ampak nas je zanimal predvsem aspekt kreativnosti in možnost potovanja skozi čas, ki se kaže v spontanih, a zato nič manj premišljenih časovnih zdrsih in prehodih med posameznimi prizori. Prepričan sem, da bo predstava vsakemu izmed nas ponudila svoj niz odgovorov na temeljna vprašanja, kdo in kje smo ter kdo je bil pravzaprav Tesla. A ne glede na izrečeno se mi zdi prav vedno znova opozoriti na dejstvo, da smo vsi navsezadnje le ljudje in da pravzaprav ni pomembno, ali je nekdo genij ali poulični prodajalec časopisa – vsak, prav vsak izmed nas ima svoje mesto na tem svetu in v zgodovini, za katero smo soodgovorni.

**Aleksandar Popovski**

**Nikola Tesla in njegove vizije prihodnosti**

Kot nas uči zgodovina, se usoda vizionarja – in najbrž to velja še posebej, če gre za žensko – v kolektivni memoriji preživelih po njegovi ali njeni smrti pogostokrat transformira v obskurni zamolk ali v najboljšem primeru nekakšen urbani mit, ki ga zgodovina lahko v neki prelomni točki odkrije na novo (ali pa tudi ne). Prav takšno je bilo tudi življenje Nikola Tesle (1856–1943), vizionarja, genija in električnega maga z Balkana, ki se je s svojevrstno »bona fide« naivnostjo, ki v ljudeh primarno vidi dobro, v času svojega največjega življenjskega vzpona prepuščal lastnim sanjam in vizijam o svetli prihodnosti človeštva, medtem ko se je njegov oportuni rival in zagovornik enosmernega toka, Thomas Alva Edison (1847–1931), raje posvečal unovčevanju svojega znanstvenega kapitala. Tudi če je iz »vojne tokov« Tesla kot proponent izmeničnega toka izšel kot zmagovalec, velja vseeno biti previden pri kontrastnem heroično-demonskem prikazovanju Tesle in Edisona. Gotovo čutimo do Tesle kot izumitelja in znanstvenika, ki prihaja iz našega nekdanjega skupnega »kulturnega bazena«, veliko več pozitivne naklonjenosti kot do Edisona, ki ga danes prikazujejo kot ljubosumnega, trmastega in celo maščevalnega moškega, ki so ga bolj kot znanstvena dejstva zanimali kapitalski donosi, pri čemer pa ni izbiral sredstev za diskreditacijo svojih nasprotnikov.

Seveda je ta podoba Tesle kot osamljene, junaške in celo nekoliko tragične osebnosti, ki je postala žrtev Edisonovih načrtov, v najboljšem primeru romantično pretiravanje. Kot je zapisal urednik intervjuja z naslovom *A Machine to End War* (*Stroj, ki bo končal vojno*),[[1]](#footnote-1) objavljenem 9. februarja 1935 v tedniku *Liberty*, ki je prenehal izhajati leta 1950, sta bila Tesla in Edison morda res tekmeca v »bitki med izmeničnim in enosmernim tokom, a vendarle sta bila tekmeca. Medtem ko je bil Edison genij za praktične izume, ki so bili takoj uporabni, so Teslovi izumi, ki so bili daleč pred časom, razdvajali mnenja, ki so za vrsto let odložila uresničitev njegovih zamisli«. V nekaterih pogledih je mogoče razumeti, zakaj je Tesla vzbudil nasprotujoča si stališča. Morda je bil genij, prav gotovo pa ni bil »ljudski človek«, kot ga marsikateri biografi želijo naslikati danes, pri čemer so nekateri njegovi pogledi, čeprav morda značilni za njegov čas, naravnost kontroverzni in bizarni, ki bi jih po njihovi vsebini šteli za nekakšne tehnoteološke konstrukte, prežete z idejami zdaj že nekoliko pozabljenega francoskega filozofa Henrija Bergsona (1859–1941).

V omenjenem intervjuju, ki ga je zapisal George Sylvester Viereck (sicer pesnik in simpatizer nacizma, ki je intervjuval tudi Hitlerja), je Tesla izjavil: »Zdi se, da sem bil vedno pred svojim časom,« nato pa je naštel primere, v katerih so se njegove teze izkazale kot pravilne, ter samozavestno napovedal prelomne dogodke v prihodnosti. Nihče ne mara »vsevednežev«, toda Tesla – kot je razvidno iz njegove korespondence, dnevniških zapisov in objavljenih člankov – ni želel sklepati kompromisov ali se prilizovati velekapitalistom, čeprav si je s tem močno omejil profesionalni vzpon v ZDA. Resnici na ljubo je treba priznati, da je Tesla v mnogih primerih imel prav, toda številne njegove napovedi iz leta 1935 se še vedno izmikajo možnosti objektivne presoje oziroma dejanskim meritvam, nekatere izmed njih pa se nam danes zdijo milo rečeno nenavadne, etično sporne ali celo zločinske. A kljub lucidni moči predvidevanja prihodnosti Tesla v intervjuju vseeno prizna, da je »napovedovanje nevarno in da nihče ne more videti zelo daleč v prihodnost«.

Teslo lahko morda danes bolj kot zaradi njegovih vizij in bolj ali manj točnih napovedi prihodnosti cenimo kot enega izmed prvih mislecev, ki so v znanstveni in filozofski diskurz uvedli pojme in koncepte, ki jih je ameriški filozof Timothy Morton poimenoval kot hiperobjekti.[[2]](#footnote-2) Po eni strani lahko gre za fenomene, ki so imanentno povezani z Naravo – vseobsegajočo danostjo, ki omogoča nastajanje življenja –, kot denimo globalno segrevanje, globalna vojna, trajnostni razvoj, energetska kriza; po drugi strani pa so ti pojavi, vsaj v kontekstu opazovanih vzročno-posledičnih dogodkov, neobhodno povezani s človeško vrsto in njenim kognitivnim in tehnološkim razvojem, saj jih kot misleča bitja lahko preučujemo, povzročamo, do neke mere pa tudi nadzorujemo in preprečujemo – a še zdaleč ne vse in ne v celoti. Do hiberobjektov, kakršna je denimo tudi črna luknja sredi naše galaksije Rimska cesta ali super težka nevtronska zvezda, lahko v najboljšem primeru čutimo neprepodljivo nelagodje, tesnobo, v skrajni sili celo hudo paranojo in fobijo.

Tesli smo lahko vsekakor hvaležni tudi za pesimistične, bizarne in do neke mere celo absurdne napovedi, ki lahko po začetnem čudenju – v kolikor ne zapademo v ataraksijo in v dogmatično verjetje teorijam zarote – v nas navsezadnje sprožijo tudi željo po delovanju in upiranju navidezno neizbežnim uničujočim posledicam antropocena. Če se Teslovi napovedi, da bo esenca budizma in krščanstva glavna religija človeštva v 21. stoletju, ob naraščajočem ateizmu in »vere v znanost« lahko nonšalantno namuznemo, je treba nekoliko več pozornosti nameniti njegovemu zagovarjanju evgenike,[[3]](#footnote-3) ki naj bi bila do leta 2100 univerzalno sprejeto načelo proizvajanja človeških potomcev: »Vsekakor ne bi smelo biti nikomur, ki ni zaželen starš, dovoljeno ustvariti potomcev. Čez stoletje normalnemu človeku ne bo nič manj prišlo na misel, da bi se paril z evgenično neprimerno osebo, kot da bi se poročil z navadnim kriminalcem.« Ideja, ki so jo v svoji brutalni obliki in s konkretnim ciljem proizvesti popolnega arijca izvajali nacisti med drugo svetovno vojno, zlasti zloglasni Josef Mengele, pravzaprav ni nova, saj je o njej razpravljal že Platon v svoji *Državi*, kjer je predvidel »optimizacijo« genetskega materiala potomstva polisa na podlagi poroke med potencialnimi partnerji z dodeljeno visoko številčno oceno. Podobno kruto selekcijo z instrumentom infanticida vidno nepopolno razvitih ali slabotnih dojenčkov je v antiki izvajalo več polisov, kot denimo Atene in Šparta, ter stari Rim že v predcesarskem obdobju.

V luči novega vala kriz, še posebej energetske krize, ki se kaže kot neposredna posledica ruskega vojaškega napada na Ukrajino, se zdi zanimiva Teslova misel, kako končati vojno: »Po očetu, eruditu, ki se je trudil za mir, sem podedoval neizkoreninljivo sovraštvo do vojne. Tako kot drugi izumitelji sem nekoč verjel, da bi vojno lahko ustavili tako, da bi jo naredili bolj uničujočo. A sem ugotovil, da sem se motil. Podcenjeval sem človeški borbeni nagon, za katerega bo potrebno več kot stoletje, da ga bodo izkoreninili. Vojne ne moremo odpraviti preprosto tako, da jo prepovemo. Ne moremo je končati z razorožitvijo močnejših. Vojno je mogoče ustaviti, a ne z oslabitvijo močnih, temveč tako, da je vsak narod, naj bo šibek ali močan, sposoben braniti samega sebe.«

Tesla nato v intervjuju nadaljuje misel o globalnem trendu oboroževanja s promocijo lastnega izuma: »Doslej so lahko vse naprave, ki so se lahko uporabljale za obrambo, uporabili tudi za agresijo. To je izničilo pomen napredka za namen vzpostavitve miru. Vendar se mi je posrečilo razviti novo idejo in izpopolniti sredstva, ki se lahko uporabljajo predvsem za obrambo. Če bo sprejeta, bo spremenila odnose med narodi. Vsako državo, veliko ali majhno, bo naredil nepremagljivo proti vojskam, letalom in drugim sredstvom za napad. Moj izum zahteva veliko tovarno, a ko bo ta vzpostavljena, bo mogoče uničiti vse, ljudi ali stroje, ki se približajo v radiju 200 milj. Izum bo tako rekoč vzpostavil zid moči, ki bo predstavljal nepremostljivo oviro proti kateri koli učinkoviti agresiji.«

Kot nas je naučilo obdobje hladne vojne, ki so jo zaznamovali predvsem vesoljska tekma, jedrsko oboroževanje in ideološko utrjevanje dveh svetov, ki sta ju emblematično ponazarjali ZDA in Sovjetska zveza, se Teslova predpostavka o neracionalnosti vojskovanja, ker naj v nobeni izmed naslednjih vojn ne bi bilo mogoče zmagati, vedno znova zamaje, ko trčimo na idejo blaznega diktatorja, ki je pripravljen iti do konca, tudi če to predpostavlja popolno uničenje sveta, kot ga poznamo. V kontekstu naše sodobne realnosti se usoda sveta kaže kot čas po končanem tretjem dejanju iz izjave Trumana Capoteja, slovitega ameriškega literata in avtorja novele *Zajtrk pri Tiffanyju* in romana *Hladnokrvno*, ki naj bi nekoč dejal, da je »življenje povprečna igra s slabo napisanim tretjim dejanjem«. Je tehnologija, iskanje ultimativnega orožja, ki si ga nihče ne bi drznil uporabiti, res pravi odgovor na iskanje globalnega miru – oziroma časa po »tretjem dejanju« –, ali pa je dovolj, da pogledamo čez lužo, kaj se lahko zgodi, ko je dostop do orožja tako rekoč ustavna pravica vsake nekaznovane odrasle osebe?

Prav *hybris* znanstvenika, ki je prepričan, da dela v dobro vseh, se lahko velikokrat izkaže kot tlakovana pot v pekel prihodnjim generacijam, pri čemer bo ontološki preizkus nadaljnjega obstoja človeštva – vsaj takšnega, kot ga poznamo – zamejen z naslednjo tehnološko singularnostjo, tj. s strojem, ki je sposoben avtonomnega mišljenja in neodvisnega obstoja od človeka, *de facto* svojega Stvarnika – le da bo v tem primeru iskanje gumba za izklop že rahlo prepozno in popolnoma brezpredmetno dejanje. Tako se zdi, da je Tesla – kljub dobrim nameram, med katerimi je tudi ideja o zagotavljanju brezplačne energije za vse, ki ga nedvomno plasira med energetske marksiste *par excellence* – zagrešil tipično in kardinalno napako tehnokrata v izenačitvi sredstva in cilja, tj. doseganja tehnološkega cilja z napredkom človeštva, pri čemer ni uvidel, da se lahko sleherni izum znajde v rokah nekoga, ki ima vse prej kot čedne namene, in da globalna električna osvetlitev nujno ne predpostavlja kolektivnega razsvetljenja človeštva. Morda velja na tem mestu, kjer se izrisuje senca figure velikega Tesle, zaključiti z mislijo Friedricha Nietzscheja iz 108. poglavja *Vesele znanosti* s pomenljivim naslovom *Novi boji*, ki je s svojo aktivistično konotacijo človekovega upiranja dogmam (in vsem senčnim konstruktom človeštva nasploh) morda danes še bolj pomembna in aktualna kot nekoč: »Ko je bil Buda mrtev, je bila njegova senca še stoletja prikazana v jami – ogromna, grozljiva senca. Bog je mrtev: a kakršna je nrav človeka, bodo morda še tisočletja obstajale jame, v katerih bo kazal svojo senco. – In mi – bomo še vedno morali premagati njegovo senco! (prev. a.)«

**Benjamin Virc**

**Vsebina**

*Prvi prizor*

Množica ljudi se je zbrala v Teslovem laboratoriju in čaka na njegov prihod. Laboratorij v New Yorku je poln naprav, iz katerih se občasno zaiskri. Ljudje so fascinirani nad aparaturami, a hkrati tudi nad sabo, nad svojim statusom in oblekami. Med opazovanjem vse te nove tehnologije se obiskovalci spomnijo na pozlačeno dobo, ki je zgrajena na žuljih priseljencev, bogati industrialci in finančniki pa žanjejo sadove tega dela. Ob vsem tem pomislijo, da so čudeži morda nekaj, kar se da kupiti. Pojavi se Thomas C. Martin, Teslov prijatelj in asistent, ki obiskovalce poduči o varnosti v laboratoriju, nato pa predstavi Nikolo Teslo kot velikega maga, ki bo zbrane navdušil z eksperimenti in jim pomagal do še več denarja, kot ga že imajo. Ko Tesla končno prispe v laboratorij v oblaku eksplozije, se zdi, da bo vse potekalo kot po maslu, toda ko ljudem nehote razkrije, da je njegov cilj brezplačna energija za vse človeštvo, prestraši potencialne vlagatelje, ki so od svojih naložb pričakovali predvsem bogate donose. T. C. Martin poskuša rešiti Teslo iz zagate, a se ta vseeno odloči spregovoriti o tem, da so vsi ljudje enaki in upravičeni do dostojnega življenja. Obiskovalci so že naveličani Teslovih idej in želijo oditi, ne da bi se dogovorili za financiranje njegovih eksperimentov. T. C. Martin opozori Teslo, da zlepa ne bo več priložnosti za pridobivanje naložb, ta pa mu odvrne, da ga namesto sedanjosti zanima prihodnost, ki bo boljša. T. C. Martin odide, kmalu zatem pa se razdivja nevihta.

*Drugi prizor*

Nikola Tesla se zbudi v neznanem stanovanju, v katerem se je znašel po divji noči popivanja in veseljačenja. Ob njem je Caroline, dekle iz 21. stoletja, ki je preoblečena v Teslovo sodobnico, Caroline Astor. Tesla je prepričan, da se je znašel na plesu v maskah, kjer so bili gostje preoblečeni v slavne osebnosti. Zmeda se nadaljuje, ko pride nekdo v preobleki Thomasa Edisona, ki ga Tesla sovraži. Caroline razloži Tesli, v koga vse so preoblečeni gostje na zabavi, ki počasi prihajajo v sobo. Toda najbolj ga preseneti Xavier, genialni in naduti teslolog, ki se je preoblekel v Nikolo Teslo. Nikola in Xavier nato tekmujeta v znanju o Tesli, pri tem pa pravi Nikola Tesla izgubi stavo. Ponovno se pripravlja nevihta in vsi, razen Tesle in Caroline, odidejo na balkon. Tesla doživi šok, ko dojame, da je v prihodnosti in da je svet drugačen, kot si ga je predstavljal. Najbolj ga vznemiri dejstvo, ki mu ga je razkril Xavier, in sicer, da naj bi umrl sam v hotelu. Ko svoje skrbi zaupa Caroline, ga ta objame. Med njima preskoči iskrica ljubezni, medtem pa se razbesni nevihta.

*Tretji prizor*

T. C. Martin čaka Nikolo Teslo v hotelu Waldorf, medtem pa postaja živčen, saj Tesla po navadi ne zamuja. Martin se zaveda, da je to morda še zadnja priložnost, da dobita vlagatelje za nadaljnje raziskave. Kmalu zatem se mu pridruži Katharine Johnson, elegantna dama iz visoke družbe, ki poleg Martina pozna tudi Teslo. Ko ji Martin omeni, da jo ima Tesla za sebi enako, mu ironično odvrne, da se še predobro zaveda svoje pozicije kot ženske in svoje vrednosti, pri tem pa doda, da je Tesla morda žrtev svoje dobe in lastnih pričakovanj. Martin je ne razume in ji odvrne, da je najbrž preveč spila, saj Tesla ni nikoli bil žrtev, poleg tega pa je očitno, da se udobno počuti v svoji koži. Katharine mu zabrusi, da nikakor ne gre primerjati usod moških in žensk, ampak da se bo do konca borila za njiju in njune sanje.

*Četrti prizor*

Tesla se nenadoma zbudi na neki ulici v New Yorku, kjer potekajo demonstracije proti uničevanju okolja, pri tem pa protestniki citirajo njegove ideje. Pred vse bolj nasilnimi protestniki se zateče v hotel.

*Peti prizor*

Zadihani Tesla se zateče v hotel New Yorker, v katerem vlada skoraj slovesno vzdušje, in se zagleda v lastno fotografijo, ki visi na steni in na kateri je videti dosti starejši, kot je. Nato se pojavi Caroline, a tokrat kot turistična vodička, obkrožena s turisti. Nekateri izmed njih imajo v rokah Teslovo biografijo, spet drugi nosijo majice z njegovim obrazom. Caroline razlaga turistom o Teslovem življenju, nato se v njeno razlago vmeša še sam Tesla. A turisti – namesto da bi bili fascinirani, da se pogovarjajo s pravim Teslo – ne verjamejo, da je to on, čeprav verjamejo v vse teorije zarote, ki krožijo o njem. Ko odidejo, Caroline podari Tesli knjigo, v kateri so detajlno zapisani vsi ključni dogodki iz njegovega življenja. Ponovno se razdivja nevihta.

*Šesti prizor*

Prodajalca časopisov v besednem spopadu tekmujeta v tem, kdo bo na ulici prodal več časopisov. Kot se izkaže, eden izmed njiju prodaja prave in pomembne novice, drugi pa samo trače in neumnosti. Ko se na ulici prikaže Tesla, začneta oba trobiti v isti rog, pri tem pa razširjata trače o Tesli, dokler ju ne prepodi Katharine Johnson, ki se vrača z zabave v hotelu Waldorf, na katero je bil namenjen tudi Tesla. Katharine, ki mu je zelo naklonjena, od njega izve, da je bil v prihodnosti, a mu ne verjame in doda, da v življenju ni vredno vedeti preveč. Zanima jo le to, ali se v prihodnosti kdaj prekrižajo njune poti na kakšen drugačen način. Nenadoma opazita, da v daljavi nekaj gori. Tesla ji pove, da je to gotovo njegov laboratorij. Katharine je šokirana, on pa ji ravnodušno odvrne, da je o tem prebral v svoji biografiji. Gostje zabave so fascinirani nad svetlobo, ki jo oddaja požar. Tesla zaupa Katharine, da ga v resnici ne zanima, kaj se z njim zgodi v prihodnosti, zato zažge knjigo, ki bi mu lahko ponudila odgovore – raje bo ostal človek, neveden in očaran nad svetom, od katerega ima vsakdo edinstvena pričakovanja, medtem ko le redki – med njimi tudi on – za svet snujejo lastne vizije in ideale, usmerjene k splošnemu dobremu.

**Biografija**

**KLEMEN SLAKONJA**

Slovenski igralec, pevec, komik, imitator in televizijski voditelj Klemen Slakonja (rojen 1985 v Brežicah) je študiral dramsko igro in umetniško besedo na Akademiji za gledališče, radio, film in televizijo Univerze v Ljubljani pod mentorstvom Mileta Koruna in Matjaža Zupančiča. Njegova ustvarjalna pot, ki jo je med letoma 2010 in 2018 zaznamovalo predvsem ustvarjanje v SNG Drama Ljubljana, kaže na vsestransko talentirano osebnost, ki sočasno in z enako suverenostjo obvladuje različna področja umetniškega udejstvovanja v širokem kontekstu uprizoritvenih umetnosti in glasbe. Pot prepoznavne medijske figure je začel kot radijski voditelj in povezovalec različnih prireditev, nato pa se je uveljavil kot soustvarjalec oddaje Radio Ga-Ga. S svojo nezaustavljivo igralsko karizmo tako rekoč vsestranskega performerja je briljiral v televizijskih oddajah Hri-bar in NLP, v letih 2011 in 2012 pa se je v zgodovino slovenske televizije zapisal kot nadvse uspešen voditelj prireditev EMA ter oddaje Misija Evrovizija, v kateri je širšo slovensko javnost in tudi kritiko prepričal s svojimi izvrstnimi pevskimi reinterpretacijami največjih uspešnic popularne glasbe. Ob celi vrsti nagrad strokovni viktor in viktor popularnosti, ki jih je prejemal med letoma 2009 in 2014, velja omeniti tudi nagrado žlahtni komedijant, ki jo je prejel za vloge Potnikov iz predstave Tak si Gorana Vojnovića v režiji Aleksandra Popovskega.

1. Prepis besedila članka je dostopen na spletni strani: <https://www.essra.org.cn/upload/202005/132352013366381489.pdf>, datum dostopa: 4. november 2022 [↑](#footnote-ref-1)
2. Hiperobjektom kot specifičnim entitetam in fenomenom antropocena, zlasti postmodernega časa, je Timothy Morton posvetil obsežno študijo z naslovom *Hiberobjekti: Filozofija in ekologija po koncu sveta*, prevedla Katarina Rotar, Zbirka Krt, Založba Krtina, Ljubljana 2018. [↑](#footnote-ref-2)
3. Gre za vejo genetike, ki lahko s svojimi posegi, najpogosteje z manipulacijo DNK s pomočjo genetskega inženiringa, spreminja oziroma izboljšuje tako fizične in psihične performativne lastnosti človeka. [↑](#footnote-ref-3)